На основу члана 7. Закона о буџету Републике Србије за 2015. годину („Службени гласник РС”, број 142/14) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

УРЕДБУ

О УСЛОВИМА И НАЧИНУ ПРИВЛАЧЕЊА ДИРЕКТНИХ ИНВЕСТИЦИЈА

I. УВОДНЕ ОДРЕДБЕ

Предмет уређивања

Члан 1.

Овом уредбом уређују се услови и начин привлачења директних инвестиција у Републику Србију у складу са прописима којима се уређују правила за доделу регионалне државне помоћи, критеријуми за доделу средстава, праћење реализације инвестиционих пројеката за које су средства додељена по овој уредби, као и друга питања од значаја за доделу средстава и реализацију инвестиционих пројеката у циљу повећања конкурентности привреде Републике Србије кроз директне инвестиције које имају повољан утицај на отварање нових радних места, пренос нових знања и технологија и равномеран регионални развој Републике Србије.

Појмови

Члан 2.

Поједини изрази употребљени у овој уредби имају следеће значење:

1) *директне инвестиције,* односно почетна улагања јесу улагања у материјална и нематеријална средства, односно основна средства привредног друштва у производном сектору или сектору услуга које могу бити предмет међународне трговине, осим у секторима који су изузети овом уредбом, а којима се обезбеђује отварање нових радних места и развој привреде Републике Србије, и то у случају:

(1) започињања обављања нове пословне делатности;

(2) проширења постојеће делатности;

(3) диверсификације постојећег производног програма у нове производе, који нису били садржани у постојећем производном програму;

(4) битне промене у целокупном производном процесу постојеће делатности привредног субјекта, или

(5) прибављања имовине директно повезане са привредним субјектом, који је престао са радом или би престао са радом ако не би био купљен од трећег лица по тржишним условима.

2) *директне инвестиције,* односно почетна улагања у сврху започињања нове пословне делатности, јесу:

(1) улагања у материјална и нематеријална средства код оснивања новог привредног субјекта или диверсификације пословне делатности под условом да нова делатност није иста или слична постојећој делатности, или

(2) прибављање имовине која припада привредном субјекту који је престао са радом, или би престао са радом ако не би био купљен или је купљен од стране трећег лица по тржишним условима, под условом да нова пословна делатност, која се обавља коришћењем прибављене имовине, није иста или слична постојећој делатности привредног субјекта.

3) *инвестициони пројекат* је пројекат којим инвеститор конкурише за доделу средстава, а којим се остварује директна инвестиција, на начин и под условима дефинисаним овом уредбом, односно пословни/бизнис план са детаљним описом елемената директне инвестиције за чију реализацију се конкурише за доделу средстава по овој уредби;

4) улагање у *материјална средства* јесу улагања у земљиште, зграде, производне погоне, машине и опрему, а која се као оправдани трошкови улагања признају ако их користи искључиво корисник средстава, а могу бити:

(1) улагања којим се граде нови производни капацитети (тзв. greenfield инвестиције),

(2) улагања у постојеће производне капацитете набавком машина и/или опреме, односно проширењем, адаптацијом или реконструкцијом постојећег производног простора или новом градњом у оквиру истог или са њиме технички повезаног производног погона на једној или више катастарских парцела (тзв. brownfield инвестиције),

4) улагање у *нематеријална средства* јесу улагања у средства добијена кроз трансфер технологије, као што су патенти, лиценце или *know-how* и која се као оправдани трошкови улагања признају под условом :

(1) да их користи искључиво корисник средстава,

(2) да се на њих обрачунава амортизација,

(3) да су купљена по тржишним условима од трећих лица,

(4) да се воде у билансу корисника средстава најмање пет година, односно најмање три године за мала и средња привредна друштва.

5) *нова радна места повезана са инвестиционим пројектом* јесу нето повећање броја запослених на неодређено време код корисника средстава у периоду реализације инвестиционог пројекта у поређењу са укупним бројем запослених у тренутку подношења пријаве за доделу средстава, а ако се неко радно место затвори то радно место се одузима од броја новоотворених радних места;

6) *инвеститор* је домаћи или страни привредни субјект који подноси пријаву за доделу средстава у складу са овом уредбом;

7) *корисник средстава* јесте привредни субјект регистрован у складу са прописима Републике Србије, које је директно или индиректно зависно привредно друштво инвеститора, а којем се додељују средства у складу са овом уредбом;

8) *услуге које могу бити предмет међународне трговине* су услуге које се пружају у највећем делу путем информационо-комуникационих технологија превасходно корисницима ван територије Републике Србије (развој рачунарских програма, обједињено и/или уступљено обављање административних процеса корпорација, складиштење и обрада података, логистички, кориснички и пројектни центри);

9) *велики инвестициони пројекат* јесте улагање у основна средства са оправданим трошковима већим од 50 милиона евра;

10) *јединствени инвестициони пројекат* је свака директна инвестиција коју реализује корисник средстава или са њим директно или индиректно повезано лице у периоду од три године од дана почетка радова на претходном пројекту за који су додељена средства на територији исте или суседне јединице локалне самоуправе;

11) *улагање од посебног значаја* за Републику Србију јесу директне инвестиције у основна средства корисника средстава већа од 20 милиона евра или којима се отвара више од 500 нових радних места, као и директне инвестиције које се реализују у јединицима локалне самоуправе које се разврставају у најнеразвијенију групу према степену развијености, укључујући и девастирана подручја, којима се у основна средства корисника средстава улаже више од пет милиона евра или отвара више од 200 нових радних места, о којима одлуку доноси Влада;

12) *инвеститор који врши улагање од посебног значаја за Републику Србију*  јесте појединачни инвеститор - привредни субјект или конзорцијум повезаних привредних друштава који заједно чине јединствену и неодвојиву производно-технолошку целину који испуњава критеријуме из ове уредбе;

13) *заједничко привредно друштво* јесте привредно друштво у које, поред инвеститора који врши улагање од посебног значаја, улаже и Република Србија;

14) *степен развијености* јединице локалне самоуправе у којој се реализује инвестициони пројекат, односно разврставање јединица локалне самоуправе према степену развијености, јесте степен утврђен прописима који уређују јединствену листу развијености јединица локалне самоуправе важећем на дан објаве јавног позива из члана 16. ове уредбе, односно на дан подношења пријаве за улагања од посебног значаја без објаве јавног позива.

Оправдани трошкови

Члан 3.

Оправдани трошкови јесу улагања у материјална и нематеријална средства или трошкови бруто зарада за нова радна места у двогодишњем периоду након реализације инвестиционог пројекта.

Као оправдани трошкови улагања узимају се у обзир и трошкови закупа пословних просторија у којима се реализује инвестициони пројекат.

Трошкови који се односе на стицање имовине која је под закупом осим земљишта и зграда узимају се у обзир само ако закуп има облик финансијског лизинга и садржи обавезу куповине имовине на крају периода закупа.

У случају закупа земљишта и зграда, закуп се мора наставити најмање пет година након предвиђеног датума завршетка инвестиционог пројекта, односно три године за мале и средње привредне субјекте.

У случају куповине привредног субјекта, који је престао са радом, или би престао са радом ако не би био купљен, оправдани трошкови су трошкови куповине имовине тог привредног субјекта од трећег лица по тржишним условима.

Куповина удела и акција у привредном друштву не представља оправдане трошкове улагања, односно почетне инвестиције.

Имовина коју привредни субјект стиче по основу улагања, осим земљишта, мора бити нова, осим у случају малих и средњих привредних субјеката или у случају куповине привредног субјекта, у смислу члана 2. став 1. тач. 1) и 2) ове уредбе.

Оправдани трошкови улагања у нематеријална средства, великим привредним субјектима могу се признати до 50% укупне вредности оправданих трошкова улагања, а малим и средњим привредним субјектима могу се признати до 100% оправданих трошкова.

Оправдани трошкови бруто зарада за нова радна места из става 1. овог члана су укупан износ који корисник средстава стварно плаћа за рад запосленог и обухватају бруто зараду, тј. зараду која садржи порез и доприносе за обавезно социјално осигурање који се плаћају из зараде, као и доприносе који се плаћају на зараду.

II. ВИСИНА СРЕДСТАВА И ПРАВО УЧЕШЋА У ПОСТУПКУ ДОДЕЛЕ СРЕДСТАВА ЗА ПРИВЛАЧЕЊЕ ДИРЕКТНИХ ИНВЕСТИЦИЈА

Извори и намена средстава за привлачење директних инвестиција

Члан 4.

Средства за привлачење директних инвестиција (у даљем тексту: средства) обезбеђују се у буџету Републике Србије, у складу са овом уредбом.

Средства се могу обезбедити и из међународне развојне помоћи у складу са прописима.

Средства се могу користити за финансирање инвестиционих пројеката у производном сектору и сектору услуга које могу бити предмет међународне трговине.

Средства се не могу користити за финансирање инвестиционих пројеката у сектору примарне пољопривредне производње, риболова и аквакултуре, саобраћаја, угоститељства, игара на срећу, трговине, производње синтетичких влакана, угља и челика, дувана и дуванских прерађевина, оружја и муниције, бродоградње (изградња поморских трговачких пловила на сопствени погон – најмање 100 бруто регистрованих тона), аеродрома и сектору енергетике, широкопојасне мреже, као ни привредних субјеката у тешкоћама из члана 8. ове уредбе.

Средства која се додељују за улагања од посебног значаја могу се користити и за финансирање потреба инвеститора који врши улагање од посебног значаја или заједничког привредног друштва, као што су инфраструктурна и друга улагања неопходна за обављање предметне делатности и реализацију инвестиционог пројекта, а која нарочито обухватају прибављање земљишта и других непокретности, инфраструктурно опремање земљишта, као и санацију евентуалних еколошких штета нанетих у периоду који претходи улагању од посебног значаја на локацији на којој се спроводи предметно улагање, а у складу са правилима за доделу државне помоћи за појединачно улагање од посебног значаја.

Висина средстава која могу бити додељена

Члан 5.

Висина средстава која могу бити додељена за привлачење директних инвестиција одређује се у складу са чл. 13 - 15. ове уредбе, у односу на оправдане трошкове улагања.

Висина средстава која могу бити додељена великим привредним субјектима утврђује се до 50% оправданих трошкова за реализацију инвестиционог пројекта.

Висина средстава која могу бити додељена средњим привредним субјектима утврђује се до 60% оправданих трошкова, а малим привредним субјектима до 70% оправданих трошкова за реализацију инвестиционог пројекта.

Појмови велики, средњи и мали привредни субјект из ст. 2. и 3. овог члана имају значење утврђено прописима који уређују правила за доделу државне помоћи.

Приликом одређивања висине средстава која могу бити додељена узима се у обзир кумулација са претходно одобреном државном помоћи, у складу са прописима о контроли државне помоћи.

У случају преузимања привредног друштва износ средстава за чије је стицање државна помоћ већ била одобрена пре преузимања, одбија се од укупног износа додељених средстава.

Висина средстава која могу бити додељена за велике инвестиционе пројекте

Члан 6.

Висина средстава која могу бити додељена за улагања преко 50 милиона евра не може бити већа од 25% оправданих трошкова улагања изнад тог износа, а за улагања преко 100 милиона евра тај проценат не може бити већи од 17%, оправданих трошкова улагања изнад тог износа, и утврђује се на следећи начин:

1) за оправдане трошкове улагања до 50 милиона евра - до 50% тих трошкова,

2) за део оправданих трошкова улагања од 50 - 100 милиона евра - до 25% тих трошкова,

3) за део оправданих трошкова улагања већи од 100 милиона евра - до 17% тих трошкова.

Износ додељених средстава кориснику средстава или са њим повезаним правним субјектом за директну инвестицију која се сматра јединственим инвестиционим пројектом, утврђује се до процента из става 1. тач. 1) до 3) овог члана.

Право на учествовање у поступку доделе средстава

Члан 7.

Право на учествовање у поступку доделе средстава имају инвеститори који имају инвестиционе пројекте у секторима за које се у складу са овом уредбом додељују средства и који се пре почетка реализације инвестиционог пројекта пријаве за доделу средстава, на начин и под условима предвиђеним овом уредбом.

Корисник средстава дужан је да обезбеди учешће од најмање 25% оправданих трошкова из сопствених средстава или из других извора који не садрже државну помоћ.

Великом привредном субјекту средства се не могу доделити пре него што се увидом у документацију не утврди да додела средстава има делотворан подстицајни ефекат, односно да утиче на:

1) знатно повећање величине пројекта, или

2) знатно повећање укупног износа средстава које корисник улаже у пројекат, или

3) знатно повећање брзине реализације пројекта, или

4) реализацију пројекта, који без доделе државне помоћи не би могао да буде остварен.

Изузимање од права на доделу средстава

Члан 8.

Од права на доделу средстава изузимају се следећи инвеститори, односно корисници средстава:

1) привредни субјекти у тешкоћама;

2) који имају доспеле, а неизмирене обавезе према Републици Србији;

3) код којих је у претходних 12 месеци пре подношења пријаве знатно смањен број запослених;

4) у којима Република Србија, аутономна покрајина или јединица локалне самоуправе има учешће у власништву.

Привредни субјект из става 1. тачка 1) овог члана (у даљем тексту: привредни субјект у тешкоћама у смислу ове уредбе) је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњерочно, угрозили његов опстанак.

Привредни субјект је у тешкоћама:

(1) ако је одговорност за његове дугове ограничена а изгубио је више од половине основног капитала, од чега је у последњих 12 месеци изгубљено више од четвртине основног капитала;

(2) ако најмање једно лице неограничено одговара за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине капитала;

(3) ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов из става 3. овог члана, ако постоје очигледни показатељи који указују на то да је у тешкоћама, као што су раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

Изузетно од става 1. тачка 4) овог члана, инвеститор, односно корисник средстава може бити привредно друштво чији је оснивач Република Србија, аутономна покрајина или јединица локалне самоуправе, ако пре подношења пријаве за доделу средстава за реализацију инвестиционог пројекта прибави претходну сагласност Владе.

Сагласност из става 5. овог члана садржи и сагласност на давање средстава обезбеђења за доделу средстава, у складу са чланом 25. ове уредбе.

III. ИНВЕСТИЦИОНИ ПРОЈЕКТИ, РОК ЗА РЕАЛИЗАЦИЈУ

УСЛОВИ И КРИТЕРИЈУМИ ЗА ДОДЕЛУ СРЕДСТАВА

Инвестициони пројекти за које се могу доделити средства

Члан 9.

Средства се могу доделити за:

1) инвестиционе пројекте у производном сектору код којих оправдани трошкови улагања износе најмање 250.000 евра и којима се обезбеђује отварање најмање 30 нових радних места, у јединицама локалне самоуправе које су према степену развијености разврстане у четврту групу, укључујући и девастирана подручја;

2) инвестиционе пројекте у производном сектору код којих су оправдани трошкови улагања најмање 500.000 евра и којима се обезбеђује отварање најмање 40 нових радних места у јединицама локалне самоуправе које су према степену развијености разврстане у трећу групу;

3) инвестиционе пројекте у производном сектору код којих су оправдани трошкови улагања најмање један милион евра и којима се обезбеђује отварање најмање 50 нових радних места у јединицама локалне самоуправе које су према степену развијености разврстане у другу групу, односно отварање најмање 70 нових радних места у јединицама локалне самоуправе које су према степену развијености разврстане у прву групу.

4) инвестиционе пројекте у сектору услуга које могу бити предмет међународне трговине чија је минимална вредност 150.000 евра и којим се обезбеђује отварање најмање 20 нових радних места.

Услови за доделу средстава

Члан 10.

Средства могу бити додељена само под следећим условима:

1) да се инвестиција одржи на истој локацији у јединици локалне самоуправе у којој се реализује директна инвестиција најмање пет година након реализације пројекта, односно најмање три године за мале и средње привредне субјекте;

2) да се достигнути број запослених код корисника средстава након реализације инвестиционог пројекта не смањује у периоду пет година у случају великих привредних субјеката, односно три године у случају малих и средњих привредних субјеката.

Корисник средстава, након постизања пуне запослености, у складу са уговором о додели средства из члана 22. односно члана 23. ове уредбе (у даљем тексту: Уговор), дужан је да сваком запосленом редовно исплаћује зараду у складу са прописима којима се уређују радни односи, у износу који је најмање за 20% већи од минималне зараде у Републици Србији прописане за месец за који се исплаћује зарада, за све време трајања периода из става 1. тачка 2) овог члана, осим код инвестиционих пројеката који се реализују у јединицама локалне самоуправе које су према степену развијености разврстане у четврту групу, укључујући и девастирана подручја.

Рок за реализацију инвестиционог пројекта

Члан 11.

Рок за реализацију инвестиционог пројекта и отварање нових радних места је три године од дана закључења Уговора, а који се након закључења може продужити највише на пет година, по образложеном захтеву корисника средстава, ако Комисија за оцену пројеката из члана 20. ове уредбе (у даљем тексту: Комисија) оцени да су околности које су довеле до потребе за продужењем рока објективне и да је продужење рока оправдано и сврсисходно, односно да се тиме на најефикаснији начин постижу циљеви ове уредбе.

Ако Комисија оцени да су потребе за продужењем рока оправдане и сврсисходне, приступа се изменама и допунама Уговора у складу са образложеним захтевом или се подносилац захтева обавештава о одбијању захтева уз образложење о разлозима за одбијање.

За велике инвестиционе пројекте и улагања од посебног значаја, рок за реализацију инвестиционог пројекта и/или отварање нових радних места не може бити дужи од десет година од дана закључења Уговора.

Критеријуми за анализу квалитета инвестиционих пројеката

Члан 12.

Критеријуми за анализу квалитета инвестиционог пројекта су:

1. референце инвеститора (препознатљивост на тржишту, референце клијената, досадашња искуства и успешност у реализацији инвестиционих пројеката и сл.);
2. проценат незапослених лица чије квалификације одговарају делатности инвеститора, односно корисника средстава у укупном броју лица на евиденцији Националне службе за запошљавање на територији јединице локалне самоуправе у којој се улаже;
3. број, односно проценат висококвалификованих радника који се запошљавају реализацијом инвестиционог пројекта;
4. висина и врста инвестиције (greenfield или brownfield инвестиције), односно степен ангажовања грађевинске индустрије у реализацији инвестиционог пројекта;
5. технолошки ниво делатности која је предмет улагања, у складу са класификацијом Евростата;
6. претходна сарадња са добављачима и планирани удео домаћих добављача;
7. ефекти инвестиције на запослене (обуке радника и просечна висина зарада);
8. претходни и планирани обим међународног и укупног промета (пре и након инвестиционог пројекта);
9. утицај инвестиционог пројекта на повећање конкурентности и излазак на нова тржишта;
10. финансијско-тржишна оцена инвестиционог пројекта (извори финансирања, ликвидност, профитабилност, период повраћаја инвестиције и др.);
11. одрживост инвестиционог пројекта по свим пословним параметрима, укључујући и кредибилну анализу тржишта пласмана и набавке.

Податке из става 1. тачка 2) овог члана Национална служба за запошљавање доставља министарству надлежном за послове привреде (у даљем тексту: Министарство) на његов детаљан и јасно дефинисан захтев.

IV. ВРСТА И ВИСИНА СРЕДСТАВА КОЈА СЕ МОГУ ДОДЕЛИТИ

Подстицаји за оправдане трошкове бруто зарада за нова радна места

Члан 13.

Кориснику који отвори нова радна места повезана са инвестиционим пројектом у јединици локалне самоуправе која је разврстана у прву групу разврставања јединица локалне самоуправе према степену развијености, одобриће се бесповратна средства у висини од 20% оправданих трошкова бруто зарада из члана 3. ове уредбе, а у максималном износу од 3.000,00 евра у динарској противвредности по новоотвореном радном месту.

Кориснику који отвори нова радна места повезана са инвестиционим пројектом у јединици локалне самоуправе која је разврстана у другу групу разврставања јединица локалне самоуправе према степену развијености, одобриће се бесповратна средства у висини од 25% оправданих трошкова бруто зарада из члана 3. ове уредбе, а у максималном износу од 4.000,00 евра у динарској противвредности по новоотвореном радном месту.

Кориснику који отвори нова радна места повезана са инвестиционим пројектом у јединици локалне самоуправе која је разврстана у трећу групу разврставања јединица локалне самоуправе према степену развијености, одобриће се бесповратна средства у висини од 30% оправданих трошкова бруто зарада из члана 3. ове уредбе, а у максималном износу од 5.000,00 евра у динарској противвредности по новоотвореном радном месту.

Кориснику који отвори нова радна места повезана са инвестиционим пројектом у јединици локалне самоуправе која је разврстана у четврту групу разврставања јединица локалне самоуправе према степену развијености, одобриће се бесповратна средства у висини од 35% оправданих трошкова бруто зарада из члана 3. ове уредбе, а у максималном износу од 6.000,00 евра у динарској противвредности по новоотвореном радном месту.

Кориснику који отвори нова радна места повезана са инвестиционим пројектом у јединици локалне самоуправе која према степену развијености јесте девастирано подручје, одобриће се бесповратна средства у висини од 40% оправданих трошкова бруто зарада из члана 3. ове уредбе, а у максималном износу од 7.000,00 евра у динарској противвредности по новоотвореном радном месту.

Укупан износ средстава која се могу доделити у складу са овом уредбом и других подстицаја одређује се у апсолутном износу, уз обезбеђивање поштовања максималног дозвољеног интензитета у складу са прописима који уређују доделу државне помоћи.

Подстицаји за оправдане трошкове улагања у основна средства

Члан 14.

Кориснику средстава који реализује инвестициони пројекат у јединици локалне самоуправе која је разврстана у прву групу разврставања јединица локалне самоуправе према степену развијености може се одобрити повећање износа бесповратних средстава из члана 13. ове уредбе у висини од 10% оправданих трошкова улагања у основна средства.

Кориснику средстава који реализује инвестициони пројекат у јединици локалне самоуправе која је разврстана у другу групу разврставања јединица локалне самоуправе према степену развијености може се одобрити повећање износа бесповратних средстава из члана 13. ове уредбе у висини од 15% оправданих трошкова улагања у основна средства.

Кориснику средстава који реализује инвестициони пројекат у јединици локалне самоуправе која је разврстана у трећу групу разврставања јединица локалне самоуправе према степену развијености може се одобрити повећање износа бесповратних средстава из члана 13. ове уредбе у висини од 20% оправданих трошкова улагања у основна средства.

Кориснику средстава који реализује инвестициони пројекат у јединици локалне самоуправе која је разврстана у четврту групу разврставања јединица локалне самоуправе према степену развијености може се одобрити повећање износа бесповратних средстава из члана 13. ове уредбе у висини од 25% оправданих трошкова улагања у основна средства.

Кориснику средстава који реализује инвестициони пројекат у јединици локалне самоуправе која припада групи девастираних подручја према степену развијености може се одобрити повећање износа бесповратних средстава из члана 13. ове уредбе у висини од 30% оправданих трошкова улагања у основна средства.

Укупан износ средстава која се могу доделити у складу са овом уредбом и других подстицаја одређује се у апсолутном износу, уз обезбеђивање поштовања максималног дозвољеног интензитета у складу са прописима који уређују доделу државне помоћи.

О сваком појединачном увећању износа додељених средстава у складу са овим чланом одлуку доноси Комисија имајући у виду значај, висину и период улагања, степен усаглашености инвестиционог пројекта са стратешким циљевима Владе, као и критеријуме из члана 12. ове уредбе, посебно тач. 3) и 5) тог члана.

Додатни подстицаји за радно интензивне инвестиционе пројекте

Члан 15.

Радно интензивни инвестициони пројекат, у смислу ове уредбе, је инвестициони пројекат којим се отвара најмање 200 нових радних места повезаних са инвестиционим пројектом, у року предвиђеном за реализацију инвестиционог пројекта.

Кориснику који реализује радно интензивни инвестициони пројекат може се одобрити повећање износа бесповратних средстава из члана 13. ове уредбе за 10% од износа оправданих трошкова бруто зарада из члана 3. ове уредбе.

Кориснику који реализује радно интензивни инвестициони пројекат којим се отвара најмање 500 нових радних места повезаних са инвестиционим пројектом може се одобрити повећање износа бесповратних средстава из члана 13. ове уредбе за 15% од износа оправданих трошкова бруто зарада из члана 3. ове уредбе за нова радна места повезана са инвестиционим пројектом.

Кориснику који реализује радно интензивни инвестициони пројекат којим се отвара најмање 1000 нових радних места повезаних са инвестиционим пројектом може се одобрити повећање износа бесповратних средстава из члана 13. ове уредбе за 20% од износа оправданих трошкова бруто зарада из члана 3. ове уредбе за нова радна места повезана са инвестиционим пројектом.

Укупан износ средстава која се могу доделити у складу са овом уредбом и других подстицаја одређује се у апсолутном износу, уз обезбеђивање поштовања максималног дозвољеног интензитета у складу са прописима који уређују доделу државне помоћи.

О сваком појединачном увећању износа додељених средстава у складу са овим чланом одлуку доноси Комисија имајући у виду значај, висину, период улагања, и степен усаглашености инвестиционог пројекта са стратешким циљевима Владе.

V. ПОСТУПАК ДОДЕЛЕ СРЕДСТАВА

Јавни позив

Члан 16.

Додела средстава спроводи се у складу са јавним позивом и овом уредбом.

Јавни позив објављује се по одлуци Министарства, уз претходну сагласност министарства надлежног за послове финансија.

Текст јавног позива припрема и на својој интернет страници објављује Министарство. Текст јавног огласа објављује се и на интернет страници Агенције за страна улагања и промоцију извоза (у даљем тексту: Агенција).

Јавни оглас нарочито садржи:

1. интернет страницу на којој се може стећи увид у одредбе ове уредбе и пратећих аката, а којима се дефинишу начин, услови и критеријуми за доделу средстава;
2. адресу на којој се могу добити обавештења у вези са учествовањем у поступку доделе средстава и податке о лицу за контакт;
3. адресу на коју се достављају пријаве;
4. трајање јавног позива;
5. важећи пропис који утврђује јединствену листу разврставања јединица локалне самоуправе према степену развијености;
6. друге информације од значаја и интереса за инвеститоре и кориснике средстава.

Одлука о додели средстава за улагања од посебног значаја, може бити донета без јавног позива.

Пријава за доделу средстава

Члан 17.

Образац пријаве на јавни позив за доделу средстава у складу са овом уредбом (у даљем тексту: Образац пријаве) прописује министар надлежан за послове привреде (у даљем тексту: Министар), у складу са условима и критеријума за доделу средстава утврђених овом уредбом.

Пријаву за доделу средстава (у даљем тексту: Пријава) чине Образац пријаве и пратећа документација која се уз њега подноси.

Образац пријаве мора да садржи податке којима се обезбеђују услови за упоредивост података који су у њој садржани са потребама поступка оцене инвестиционог пројекта и поступка контроле уговорних обавеза које је корисник средстава дужан да извршава.

Образац пријаве објављују се на интернет страницама Министарства и Агенције.

Инвеститор Пријаву подноси Агенцији.

Пријава се подноси на српском језику.

Пратећа документација која се подноси уз Образац пријаве обавезно обухвата:

1) инвестициони пројекат - пословни/бизнис план са детаљним описом елемената директне инвестиције за чију реализацију се конкурише за доделу средстава по јавном огласу, који је саставни део Уговора;

2) оригинал или оверена фотокопија регистрованих финансијских извештаја инвеститора за претходне три године пословања, са налазом овлашћеног ревизора (ако постоји законска обавеза прибављања налаза овлашћеног ревизора), а страно правно лице подноси оригинал или оверену фотокопију и оверени превод на српски језик (уз налаз овлашћеног ревизора, ако је то у складу са националним законодавством страног предлагача инвестиционог пројекта, или изјаву инвеститора да није обавезан да прибавља извештај овлашћеног ревизора);

3) пројектовани биланси стања и успеха корисника средстава и извештај о новчаним токовима за период реализације инвестиционог пројекта, укључујући и период из члана 10. ове уредбе;

5) оригинал или оверена фотокопија извода из Регистра привредних субјеката, који подноси инвеститор са седиштем у Републици Србији, односно извод из одговарајућег регистра државе у којој страни инвеститор има седиште, не старији од три месеца, оверен од стране надлежног органа, као и оверени превод извода на српски језик,

6) писана изјава да за реализацију истог инвестиционог пројекта, односно за исте оправдане трошкове није додељена, а ако јесте, по ком основу и у којем облику и износу је додељена државна помоћ из буџета Републике Србије, аутономне покрајине или јединице локалне самоуправе,

7) доказ о измирењу обавеза по основу пореза и доприноса у Републици Србији, а за стране инвеститоре који нису пословали у Републици Србији потписана изјава да инвеститор није пословао у Републици Србији и да нема ни резидентни ни нерезидентни порески идентификациони број додељен у складу са прописима којима се уређује порески поступак и пореска администрација;

8) извод из Централног регистра обавезног социјалног осигурања којим се утврђује број запослених и врста радног ангажовања са запосленима код Корисника средстава у тренутку подношења пријаве.

Пријава за улагање од посебног значаја ван јавног позива подноси се Министарству.

Даном подношења пријаве из става 8. овог члана сматра се дан пријема Пријаве од стране Министарства.

Утврђивање испуњености формалних услова за доделу средстава

Члан 18.

Агенција утврђује испуњеност формалних услова за доделу средстава у складу са овом уредбом и достављеном Пријавом.

Агенција одбацује неблаговремене Пријаве.

Ако Пријава не испуњава услове из члана 17. ове уредбе, Агенција одбацује Пријаву као непотпуну и доставља је подносиоцу Пријаве уз образложење у року од 30 дана од дана окончања јавног позива.

Ако Пријава не испуњава услове у складу са чл. 4. и 8. ове уредбе Агенција одбацује Пријаву као недопуштену и доставља је подносиоцу Пријаве уз образложење у року од 30 дана од дана окончања јавног позива.

Приговор на одлуку Агенције из ст. 2, 3. и 4. овог члана може се поднети Министарству у року од осам дана од дана пријема обавештења Агенције.

Министарство одлучује о приговору из става 5. овог члана, и доставља одговор подносиоцу пријаве у року од 15 дана од дана пријема приговора.

Пријаве које су благовремене, потпуне и допуштене Агенција доставља Комисији преко Министарства у року од 30 дана од дана окончања јавног позива.

Анализа поднетог инвестиционог пројекта

Члан 19.

Агенција врши стручну анализу инвестиционих пројеката у складу са овом уредбом на основу достављених Пријава, и доставља их Министарству, заједно са Пријавом.

Ако у току јавног позива за доделу средстава Агенцији буде поднета Пријава која испуњава услове из члана 2. тачка 11) ове уредбе, Агенција ће о томе без одлагања обавестити Министарство, које ће по хитном поступку доставити Пријаву Комисији.

Агенција врши стручну анализу инвестиционих пројеката из става 2. овог члана, као и стручну анализу инвестиционих пројеката код улагања од посебног значаја пријављених без јавног позива.

Стручна анализа обавезно садржи анализу могућег износа бесповратних средстава која се могу доделити у складу са чл. 5 - 7. и чл. 13 - 15. ове уредбе.

Агенција може прибавити и друге потребне податке од релевантних институција, и захтевати додатна објaшњења од инвеститора чија је Пријава благовремена и задовољава услове у складу са чланом 18. став 7. ове уредбе.

Комисија за оцену пројеката

Члан 20.

Комисију за оцену пројеката образује Министар.

Чланови Комисије за оцену пројеката јесу државни секретар у министарству надлежном за послове привреде; државни секретар у министарству надлежном за послове финансија; државни секретар у министарству надлежном за послове инфраструктуре; државни секретар у министарству надлежном за послове трговине и државни секретар у министарству надлежном за послове запошљавања.

Чланови Комисије могу имати заменике.

Државни секретар министарства надлежног за послове привреде је председник Комисије.

Комисија одлучује о додели средстава у складу са овом уредбом и расположивим буџетским средствима.

Комисија доноси одлуке трочетвртинском већином гласова чланова, односно њихових заменика.

У раду Комисије учествују и представници Агенције, који немају својство члана, односно заменика члана Комисије.

Одлука из става 5. овог члана садржи нарочито податке о инвестиционом пројекту и његовим елементима битним за поступак уговарања доделе средстава, инвеститору односно кориснику средстава, о висини додељених средстава, средствима обезбеђења за додељена средства и њиховог рока важења, односно разлоге због којих средства нису додељена.

Комисија одлучује и о предлозима мера којима се на најефикаснији начин постиже циљ ове уредбе, а које могу подразумевати и измену начина реализације инвестиционог пројекта, измену рокова, смањење износа додељених средстава сразмерно смањењу уговорних обавеза, признавање делимичног испуњења уговорних обавеза, а по образложеном предлогу корисника средстава, укључујући и предлоге за измене и допуне или раскид Уговора о додели средстава и доноси закључке и препоруке о даљим активностима на отклањању евентуалних проблема у спровођењу пројеката.

Предлог мера из става 9. овог члана припрема Министарство, а на основу извештаја о праћењу инвестиционих пројеката које доставља Агенција у складу са чланом 27. став 2. тачка 6) ове уредбе, односно података и информација које достављају надлежне институције и органи из члана 27. ове уредбе.

Министарство пружа административно-техничку помоћ и предлаже председнику, или овлашћеном члану Комисије, сазивање седнице Комисије, припрема материјале за одлучивање и разматрање на седницама Комисије, даје потребне информације о статусу инвестиционих пројеката, припрема записнике са седница, и поступа по одлукама Комисије.

Свим учесницима у поступку доделе средстава Министарство доставља образложену одлуку Комисије у року од 45 дана од дана окончања јавног позива, односно у року од 15 дана од предлога мера из става 9. овог члана.

Одредбе овог члана сходно се примењују и у случају одлучивања о додели средстава за улагања од посебног значаја.

Комисија доноси пословник о свом раду.

Приговор на одлуку о додели средстава

Члан 21.

Приговор на одлуку Комисије из члана 20. ст. 5. и 9. ове уредбе доставља се Министарству у року од осам дана од дана пријема одлуке, о којем Министарство одлучује у року од 15 дана од дана пријема приговора.

VI. УГОВОР И НАЧИН ИСПЛАТЕ СРЕДСТАВА

Уговор о додели средстава

Члан 22.

Бесповратна средства у складу са овом уредбом додељују се Уговором којим се уређују међусобна права и обавезе у вези са коначном одлуком о додели средстава који закључују Министарство и корисник средстава.

Инвестициони пројекат којим се Инвеститор пријављује за доделу средстава по овој уредби, чини саставни део Уговора.

Министарство може да раскине Уговор у свакој фази извршења ако утврди да корисник средстава не испуњава услове утврђене Уговором и ако је Комисија донела одлуку о раскиду.

Када постоје оправдане разлози да ће негативне последице неизвршења уговорених обавеза од стране корисника средстава наступити пре седнице Комисије, Министарство може да раскине Уговор и наплати средстава обезбеђења о чему Комисију обавештава на првој наредној седници.

Копију Уговора Министарство доставља институцијама из члана 27. ове уредбе.

Уговор о додели средстава за улагања од посебног значаја

Члан 23.

Бесповратна средства и други подстицаји за улагања од посебног значаја додељују се уговором о додели средстава за улагања од посебног значаја а који закључују Република Србија и инвеститор, односно корисник средстава који врши улагање од посебног значаја у складу са актом Владе којим се прихвата статус улагања од посебног значаја и усваја текст уговора о додели средстава за улагање од посебног значаја.

Уговор из става 1. овог члана нарочито садржи: предмет, висину и динамику улагања и број нових радних места са динамиком запошљавања, рок за реализацију инвестиционог пројекта, врсту и износ додељених средстава, динамику исплате додељених средстава, односно других подстицаја за улагања од посебног значаја у складу са овом уредбом, средства обезбеђења у корист Републике Србије и друга питања од значаја за реализацију тог уговора.

Исплата додељених средстава

Члан 24.

Исплата додељених средстава врши се на захтев (у даљем тексту: Захтев за исплату) који корисник средстава доставља Министарству, у складу са Уговором.

Додељена средства исплаћују се у три рате, у складу са расположивим буџетским средствима, процентуално, и то према једном од следећих модела:

1) у односу на висину улагања у свакој години реализације инвестиционог пројекта у износу који је пропорционалан проценту извршеног улагања у основна средства дефинисаних инвестиционим пројектом, или

2) у односу на број запослених у свакој години реализације инвестиционог пројекта у износу који је пропорционалан проценту новозапослених радника дефинисаних инвестиционим пројектом.

Уз Захтев за исплату средстава доставља се и документација којом се доказује извршење обавезе за чије се испуњење тражи исплата средстава.

Комисија за оцену пројеката може одлучити да се кориснику, осим исплате додељених средстава по једном од модела из става 2. овог члана, исплати део средстава, који не може бити већи од 25% укупног износа додељених средстава, након потписивања Уговора и достављања средстава обезбеђења.

Министарство утврђује основаност и уредност захтева за исплату, и исплату врши након провере извршења свих уговорених обавеза Корисника, укључујући и поступак теренске контроле, ако је неопходан.

Динамика исплате из става 2. овог члана може бити другачије дефинисана код улагања од посебног значаја.

Средства обезбеђења

Члан 25.

Корисник средстава је дужан да приложи банкарску гаранцију издату од пословне банке која послује на територији Републике Србије, безусловну и плативу на први позив у корист Републике Србије.

Исплаћена средства морају бити обезбеђена банкарском гаранцијом у складу са Уговором.

Као средство обезбеђења за исплату средства код инвестиционих пројеката којима се врши директна инвестиција у јединици локалне самоуправе која је према степену развијености разврстана у четврту групу или је девастирано подручје, Уговором може бити предвиђено друго средство обезбеђења.

Друго средство обезбеђења из става 3. овог члана мора бити осигурано од свих ризика полисом осигурања винкулираном у корист Републике Србије, током читавог периода реализације инвестиционог пројекта, укључујући и период из члана 10. ове уредбе, и регистровано у складу са прописима.

Полиса осигурања и доказ о регистрацији из става 4. овог члана достављају се уз Захтев за исплату.

Поред банкарске гаранције, односно другог средства обезбеђења, корисник средстава дужан је да приложи две регистроване и потписане бланко соло менице са потписаним меничним овлашћењем у циљу наплате законске затезне камате, у складу са законом који утврђује висину стопе законске камате, а у случају неиспуњења уговорних обавеза.

Законска затезна камата обрачунава се за период од дана исплате сваке појединачне рате до дана повраћаја укупног износа исплаћених средстава.

У случају неиспуњења уговорних обавеза, или делимичног испуњења уговорних обавеза, Министарство може да, по основу издате банкарске гаранције, односно другог средства обезбеђења и бланко соло менице, наплати средства до висине износа исплаћених средстава и прописане законске затезне камате.

VIII. ИЗВЕШТАВАЊЕ О ИЗВРШАВАЊУ УГОВОРНИХ ОБАВЕЗА И РЕАЛИЗАЦИЈИ ИНВЕСТИЦИОНИХ ПРОЈЕКАТА

Извештаји које подноси корисник средстава

Члан 26.

Корисник средстава дужан је да Министарству доставља:

1) извештај независног ревизора о пословању на крају сваке године, укључујући и период из члана 10. ове уредбе који садржи посебан налаз о степену испуњења обавеза из Уговора, и Пријаве;

2) извештај независног ревизора на крају инвестиционог периода о испуњености свих обавеза корисника средстава утврђених Уговором, и Пријавом, заједно са извештајем овлашћеног проценитеља о вредности унете половне опреме;

3) извештај овлашћеног проценитеља о вредности друге унете имовине, ако постоји;

4) извештај са подацима о броју запослених, висини исплаћених зарада, пореза и доприноса за све запослене, за сваки месец, у року од месец дана након исплате последње зараде у току пословне године, укључујући и период из члана 10. став 1. тачка 2) и члана 10. став 2. ове уредбе, са документацијом, односно исправама којима се доказују наводи из тог извештаја.

Копије извештаја из става 1. овог члана Министарство доставља Агенцији.

Контрола над реализацијом инвестиционог пројекта

Члан 27.

Министарство прати динамику реализације инвестиционог пројекта и испуњавање уговорних обавеза корисника средстава и о томе сачињава извештај који доставља Комисији, ако се утврди да је, у циљу даљег поступања Министарства потребна одлука Комисије, у односу на предметни инвестициони пројекат.

Извештај из става 1. овог члана садржи податке и информације о свим елементима инвестиционог пројекта, а обавезно садржи:

1) резиме извештаја независног ревизора, односно проценитеља, из члана 26. став 1. тач. 1) - 3) са посебним освртом на податке релевантне за праћење извршења уговорних обавеза корисника;

2) информације о висини улагања корисника средстава у односу на елементе улагања наведене у Пријави на основу које је донета одлука о додели средстава;

3) информације о кретању броја нових радних места отворених код корисника средстава и висине исплаћених зарада у складу са извештајем из члана 26. став 1. тачка 4) ове уредбе;

4) преглед блокада по текућим рачунима корисника средстава, ако их је било;

5) упозорење о одступањима у извршењу уговорних обавеза од стране корисника средстава и критичним роковима за извршење активности додатне контроле;

6) информације о проблемима са којима се инвеститор, односно корисник средстава сусреће при реализацији инвестиционог пројекта, а на основу извештаја које Министарству доставља Агенција и

7) друге информације од значаја за очување финансијских, развојних и билатерално-економских интереса Републике Србије који могу бити угрожени поступањем корисника средстава.

На захтев Министарства, Централни регистар обавезног социјалног осигурања доставља извештаје о броју новозапослених радника и врсти радног ангажовања код корисника средстава на дан достављања захтева за исплату рате додељених средстава, у року од 10 дана од дана пријема захтева, када је исплата рата утврђена у складу са чланом 24. став 2. тачка 2) ове уредбе када је исплата рата утврђена у складу са чланом 24. став 2. тачка 1) ове уредбе и ако се ради о исплати последње рате.

На захтев, Централни регистар обавезног социјалног осигурања доставља Министарству извештаје о броју радника и врсти радног ангажовања запослених код корисника средстава о року за спровођење инвестиционог пројекта, као и у периоду из члана 10. став 1. тачка 2) ове уредбе.

Министарство врши контролу испуњења обавеза корисника из члана 10. став 2. ове уредбе, а на основу извештаја корисника средстава из члана 26. став 1. тачка 4) ове уредбе и дугих информација и података које прикупи у поступку контроле извршења уговорних обавеза и праћења пројеката.

На захтев Министарства, Агенција за приватизацију врши контролу висине улагања предвиђеног инвестиционим пројектом, након подношења захтева за исплату другог дела додељених средстава, и доставља извештај о извршеној контроли Министарству, у року од 30 дана од дана пријема захтева за вршење контроле, при чему овај рок може бити дужи ако за то постоје објективни разлози. На захтев Министарства, Агенција за приватизацију спроводи контролу и након истека рока за реализацију инвестиционог пројекта, у складу са чланом 10. став 1. тачка 1) ове уредбе и Уговором.

Извештаје и податке из ст. 3 - 6. овог члана Министарство обрађује, припрема и доставља Комисији на разматрање и одлучивање.

Агенција за привредне регистре обавештава Министарство у случају регистрације промена код корисника средстава. Начин и поступак контроле висине улагања у основна средства из става 6. овог члана садржан је у Прилогу који чини саставни део ове уредбе.

Контрола из овог члана сходно се примењује и код улагања од посебног значаја.

IX. ПРЕЛАЗНЕ И ЗАВРШНЕ ОДРЕДБЕ

Доношење подзаконског акта

Члан 28.

Подзаконски акт из члана 17. став 1. ове уредбе Министар ће донети у року од петнаест дана од дана ступања на снагу ове уредбе.

Престанак важења Уредбе

Члан 29.

По захтевима за рефундацију трошкова уложених у инфраструктуру који су поднети до дана ступања на снагу ове уредбе, и закљученим уговорима о рефундирању средстава уложених у инфраструктуру, решаваће се на начин и по поступку утврђеном у Уредби о условима и начину привлачења директних инвестиција („Службени гласник РС”, број 55/14, 65/14), до истека уговора о рефундацији трошкова уложених у инфраструктуру.

Даном ступања на снагу ове уредбе престаје да важи Уредба о условима и начину привлачења директних инвестиција („Службени гласник РС”, број 55/14, 65/14), осим одредаба чл. 26. - 29. које ће се примењивати до рокова из става 1. овог члана.

Ступање на снагу

Члан 30.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду,

В Л А Д А

П Р Е Д С Е Д Н И К

Прилог

НАЧИН И ПОСТУПАК КОНТРОЛЕ ВИСИНЕ УЛАГАЊА

1. КОНТРОЛА ВИСИНЕ УЛАГАЊА

1.1. У складу са одредбама члана 27. став 6. ове уредбе Агенција за приватизацију врши контролу висине улагања код корисника средстава предвиђену инвестиционим пројектом на основу кога је закључен Уговор о додели средстава из члана 22. односно члана 23. ове уредбе.

Контрола из става 1. овог прилога не обухвата контролу пословања корисника средстава, нити инвеститора.

Агенција за приватизацију врши контролу улагања на бази извршених трансакција у процесу инвестирања, а на основу документације коју јој достављају Министарство, Агенција и корисник средстава. Корисник средстава је одговоран за истинитост и комплетност достављених података и документације, док Агенција за приватизацију није надлежна да цени веродостојност и комплетност достављених података и документације.

1.2. Кориснике средстава код којих је потребно извршити контролу висине улагања одређује Министарство, и Агенцији за приватизацију достављају захтев за вршење контроле висине улагања најкасније до 10. у месецу.

Уз захтев из става 1.2 овог прилога, Агенцији за приватизацију доставља се: уговор из члана 22. односно члана 23. ове уредбе, укључујући и измене и допуне тог уговора за инвестициони пројекат (Пријаву за доделу средстава за директне инвестиције односно инвестициони пројекат који се квалификовао за доделу средстава за улагања од посебног значаја за Републику Србију), релевантне извештаје из члана 26. ове уредбе, и другу релеватну документацију којом располаже.

1.3. На основу захтева из тачке 1.2 овог прилога, ако се анализом достављене документације укаже потреба, Агенција за приватизацију може доставити кориснику средстава писани захтев са списком неопходне додатне документације са утврђеним роком за њено достављање, коју је корисник средстава дужан да припреми и достави Агенцији за приватизацију у остављеном року, о чему обавештава Министарство.

1.4 На основу захтева из тачке 1.2 Агенција за приватизацију доставља кориснику средстава допис којим се заказује теренска контрола у седишту корисника средстава, са списком документације који је потребно припремити, о чему обавештава Министарство.

1.5. Агенција за приватизацију врши контролу висине инвестиција и код улагања од посебног значаја на захтев Министарства, уз сходну примену одредаба овог прилога.

2. ИЗВЕШТАЈ О ВИСИНИ УЛАГАЊА ПРЕДВИЂЕНОГ ИНВЕСТИЦИОНИМ ПРОЈЕКТОМ

2.1. На основу налаза извршене контроле, а на основу документације из тачке 3. овог прилога, Агенција за приватизацију сачињава извештај о висини улагања предвиђеног инвестиционим пројектом (у даљем тексту: Извештај о висини улагања).

2.2. Извештај о висини улагања садржи:

1) уводни део – основне податке о кориснику: вредност, облик и рок извршења инвестиционог пројекта, ревизорски извештај/е, извештај/е овлашћеног проценитеља који су коришћени у поступку контроле, а може да садржи и друге податке,

2) достављену документацију, као и евентуално накнадно достављену документацију на основу које је извршена контрола висине улагања, у складу са тачком 3. овог прилога,

3) податке о документацији која није достављена на захтев Агенције за приватизацију, ако је било такве документације,

4) налаз о висини улагања, на основу анализе документације која је предмет контроле висине улагања, у складу са тачком 3. овог прилога,

5) навођење оправданих разлога за достављање Извештаја о висини улагања по истеку рока од 30 дана од дана пријема комплетног захтева.

2.3. Агенција за приватизацију доставља Министарству Извештај о висини улагања у року од 30 дана од дана пријема комплетног захтева за вршење контроле висине улагања из тачке 1.2. овог прилога, на даљу надлежност. Овај рок може бити дужи од 30 дана, ако постоје оправдани разлози (кашњење корисника средстава у достављању релевантне документације неопходне за сачињавање извештаја (нарочито исправе), обимност достављене документације и друге објективне околности).

3. ДОКУМЕНТАЦИЈА НА ОСНОВУ КОЈЕ СЕ ВРШИ КОНТРОЛА ВИСИНЕ УЛАГАЊА

3.1. Контрола висине улагања предвиђеног инвестиционим пројектом врши се на основу следеће документације:

3.1.1. У зависности од предмета инвестирања проверава се следеће:

а) за доказивање да имовину стечену директном инвестицијом користи искључиво корисник средстава:

1) изјава одговорног лица корисника средстава да имовину стечену директном инвестициојом користи искључиво корисник средстава,

2) доказ да је имовина евидентирана у пословним књигама корисника средстава,

3) код постројења, машина и опреме – извештај стручне службе корисника средстава о оствареној производњи.

б) за доказивање трајања закупа: уговор о закупу.

в) за материјална средства:

А) За земљиште:

1) стицање уз накнаду (уговор о купопродаји, доказ о плаћању, порез на пренос апсолутних права, извод из катастра, односно земљишних књига), доказ о евиденцији у пословним књигама корисника средстава,

2) стицање без накнаде (правни основ за стицање без накнаде – уговор, извештај о процени вредности по којој је средство унето у пословне књиге корисника средстава, доказ о евиденцији у пословним књигама корисника средстава),

3) закуп земљишта (уговор о закупу, доказ о уплати надокнаде за закуп, доказ о евиденцији у пословним књигама корисника средстава).

Б) За зграде и производне погоне:

- За greenfield инвестиције:

1) грађевинска дозвола ако је предвиђена за конкретну врсту грађевинских радова,

2) пријава радова по грађевинској дозволи,

3) употребна дозвола за објекте, односно групу објеката за које је издата грађевинска дозвола,

4) доказ да је објекат уписан у лист непокретности као власништво корисника средстава,

5) уговор о грађењу,

6) уредно сачињене и оверене привремене ситуације и окончана ситуација са доказима о плаћању,

7) записник о пријему извршених радова (записник комисије за технички пријем радова),

8) доказ о евиденцији у пословним књигама корисника средстава.

- За brownfield инвестиције:

Које не обухватају реконструкцију постојећих објеката:

1) уговор о купопродаји за објекат, односно власнички лист или употребна дозвола за објекат, односно уговор о закупу објекта,

2) доказ о евиденцији у пословним књигама корисника средстава,

3) доказ о плаћању.

Које подразумевају реконструкцију/адаптацију постојећих објеката:

1) дозвола за реконструкцију/адаптацију,

2) пријава радова према издатој дозволи за реконструкцију/адаптацију,

3) употребна дозвола,

4) уговор о реконструкцији/адаптацији,

5) уредно сачињене и оверене привремене ситуације и окончана ситуација са доказима о плаћању,

6) записник о пријему извршених радова (записник комисије за технички пријем радова),

7) доказ о евиденцији у пословним књигама корисника средстава.

В) Постројења, машине, опрема:

- Нова опрема:

1) фактуре добављача; царинска документација ако се ради о увезеној опреми и докази о плаћању добављачу,

2) доказ да је корисник средстава постао власник средства,

3) записник о пријему средстава код корисника средстава,

4) доказ о евиденцији у пословним књигама корисника средстава.

- Половна опрема:

1) фактуре добављача; царинска документација уколико се ради о увезеној опреми и докази о плаћању добављачу,

2) уколико се уноси сопствено средство – доказ о власништву, уговор о уносу опреме на име извршења обавезе из уговора,

3) процена вредности унетих средстава од стране овлашћеног проценитеља (судског вештака),

4) доказ да је корисник средстава постао власник средства,

5) записник о пријему средстава код корисника средстава,

6) доказ о евиденцији у пословним књигама корисника средстава.

Г) За нематеријална средства:

1) правни основ за стицање,

2) фактуре добављача,

3) извршена плаћања,

4) записник о пријему средстава код корисника средстава,

5) доказ да је нематеријално средство евидентирано у пословним књигама корисника средстава,

6) преглед обрачунате амортизације од набавке,

7) потврда овлашћеног проценитеља (судског вештака) да је нематеријално средство набављено по тржишним условима,

8) изјава корисника средстава и инвеститора под кривичном и материјалном одговорношћу да нематеријално средство није набављено од лица која су са њима повезана,

9) изјава одговорног лица корисника средстава да нематеријална средства користи искључиво корисник средстава.

г) Услуге које могу бити предмет међународне трговине:

1) уговор о закупу,

2) доказ о уплати надокнаде за закуп.